Un primer grup de 26 persones del Pla d'Ocupació Estatal Dana s'incorpora a l'Ajuntament de Llíria
09 de juny de 2025

L'Ajuntament de Llíria ha rebut hui al primer grup de 26 persones que treballaran en el Consistori, durant 6 mesos, a través del Pla d'Ocupació Estatal per a la recuperació dels danys causats per la dana. El mes de setembre s'incorporarà un altre amb altres tantes desocupades per a completar el total de les 52 previstes en la convocatòria.

Este programa està subvencionat amb 609.000 euros pel Ministeri de Treball i Economia Social. Els nous treballadors municipals faran tasques de reconstrucció i rehabilitació de diferents zones danyades pels efectes de la dana al terme municipal, com a camins rurals, zones forestals, camps agrícoles, aqüífers i accessos a disseminats i urbanitzacions.

Les persones seleccionades reunixen diversos perfils per a desenvolupar estos treballs. Així, s'inclouen peons i oficials de jardins, obres i camins, així com personal per a exercir la funció de coordinació tècnica i administrativa.

L'alcalde Joanma Miguel i el regidor de Foment Econòmic, Paco Gorrea, han donat la benvinguda este matí als nous treballadors. L'edil de l'àrea ha destacat que “es tracta d'una convocatòria de foment de l'ocupació molt diversa quant als perfils sol·licitats, que ens ajudaran a avançar en la recuperació de totes les infraestructures del nostre terme danyades per la dana”.